एयरपोर्ट के नए इंटीग्रेटेड टर्मिनल का उद्घाटन किया, कहा- यह नई आशाओं, नई शुरुआत का समय
Prime Minister Narendra Modi Tamil Nadu Visit. Follow Chennai Airport Latest News, Photos and Videos On Dainik Bhaskar (दैनिक भास्कर)
प्रधानमंत्री नरेंद्र मोदी ने शनिवार को चेन्नई एयरपोर्ट पर बने नए इंटीग्रेटेड टर्मिनल का उद्घाटन किया। फिर चेन्नई स्टेशन पर चेन्नई-कोयंबटूर वंदे भारत एक्सप्रेस को हरी झंडी दिखाई। इसके बाद पीएम चेन्नई में रामकृष्ण मठ के 125 साल पूरे होने पर आयोजित कार्यक्रम में शामिल हुए।
शाम 7:15 पर पीएम मोदी ने चेन्नई में एक जनसभा की। इस दौरान उन्होंने कहा कि बीते कुछ सालों में भारत बुनियादी ढांचे के मामले में क्रांति देख रहा है। 2014 तक देश में केवल 74 एयरपोर्ट थे, लेकिन 2014 के बाद यह संख्या 150 हो गई है।
साल 2014 से पहले की तुलना में हर साल बने नेशनल हाईवे की लंबाई दोगुनी हो गई है। 2014 से पहले हर साल 600 रूट किलोमीटर रेल लाइनों को इलेक्ट्रीफाइड किया जाता था। अब यह दर बढ़कर 4,000 रूट किमी तक पहुंच रही है। वहीं, 2014 से पहले की तुलना में बंदरगाहों की क्षमता भी बढ़कर दोगुनी हो गई है। यह नई आशाओं, नई आकांक्षाओं और नई शुरुआत का समय है।
PM ने एयरपोर्ट के नए इंटीग्रेटेड टर्मिनल का उद्घाटन किया
पीएम मोदी आज यानी शनिवार करीब 3 बजे तमिलनाडु के चेन्नई एयरपोर्ट पर पहुंचे। यहां तमिलनाडु के मुख्यमंत्री एमके स्टालिन, राज्यपाल आर. एन. रवि और केंद्रीय नागरिक उड्डयन मंत्री ज्योतिरादित्य सिंधिया ने पीएम मोदी का स्वागत किया। इसके बाद पीएम ने एयरपोर्ट के नए इंटीग्रेटेड टर्मिनल का दौरा किया। 3:20 बजे पीएम मोदी ने चेन्नई एयरपोर्ट पर बने नए इंटीग्रेटेड टर्मिनल का उद्घाटन किया।
नई बिल्डिंग में दिखेगी तमिल संस्कृति की झलक
चेन्नई एयरपोर्ट की नई बिल्डिंग में लोगों को तमिल संस्कृति की झलक देखने को मिलेगी। इसमें कोलम (दक्षिण भारतीय घरों के आगे बनाई जाने वाली रंगोली), साड़ी, मंदिर और अन्य चीजें भी शामिल हैं।
हर साल यात्रियों की संख्या बढ़कर 3.5 करोड़ होने की उम्मीद 
2.20 लाख वर्ग मीटर में फैला नया टर्मिनल भवन, टी-2 (फेज-1) का निर्माण 1260 करोड़ रुपए की लागत से पूरा किया गया है। इसमें 100 चेक-इन काउंटर, 108 इमिग्रेशन काउंटर, 17 एस्केलेटर और 17 लिफ्ट हैं। नए टर्मिनल के बनने से अब हर साल यात्रियों की संख्या बढ़कर 3.5 करोड़ होने की उम्मीद है।
तस्वीरों में देखिए चेन्नई एयरपोर्ट पर 1260 करोड़ में बना इंटीग्रेटेड टर्मिनल
पीएम ने वंदे भारत को हरी झंडी दिखाई
पीएम 3:30 बजे एयरपोर्ट से चेन्नई रेलवे स्टेशन के लिए रवाना हुए। उन्होंने एयरपोर्ट से चेन्नई रेलवे स्टेशन तक रोड शो किया। 10 किमी के इस शो के दौरान सड़क के किनारे खड़े लोगों ने फूल बरसाकर पीएम का स्वागत किया। पीएम ने भी कार के अंदर से ही हाथ हिलाकर लोगों का अभिवादन स्वीकार किया।
करीब 4 बजे पीएम ने रेलवे स्टेशन पहुंचे, यहां उन्होंने चेन्नई-कोयंबटूर वंदे भारत एक्सप्रेस को हरी झंडी दिखाई। मोदी ने ट्रेन में स्कूली बच्चों से भी बातचीत की। इस ट्रेन से दोनों शहरों के बीच ट्रेन यात्रा के समय में एक घंटे से अधिक की कमी आएगी। यह ट्रेन दोनों शहरों के बीच की दूरी 5 घंटे 50 मिनट में तय करेगी।
चेन्नई-कोयंबटूर के बीच शुरू हुई वंदे भारत एक्सप्रेस बुधवार को छोड़कर सभी दिन चलेगी। यह ट्रेन सेमी-हाई स्पीड पर चलेगी। इसके स्टॉपेज तिरुपुर, इरोड और सलेम में होंगे। इसमें एक एग्जीक्यूटिव कोच सहित 8 कोच होंगे, जिसमें करीब 530 लोगों के बैठने की व्यवस्था होगी।
पीएम श्री रामकृष्ण मठ की 125वीं वर्षगांठ पर आयोजित कार्यक्रम में पहुंचे
पीएम मोदी शाम करीब 5 बजे चेन्नई में रामकृष्ण मठ के 125 साल पूरे होने पर आयोजित कार्यक्रम में शामिल हुए। यहां पीएम ने स्वामी विवेकानंद को फूल चढ़ाए। इसके बाद एक जनसभा को संबोधित किया। पीएम ने कहा कि मैं रामकृष्ण मठ संस्था का सम्मान करता हूं। इसने मेरे जीवन में अहम भूमिका निभाई है। यह शिक्षा, स्वास्थ्य, नर्सिंग और ग्रामीण विकास जैसे कई अलग-अलग क्षेत्रों में तमिलनाडु की सेवा कर रहा है।
पीएम ने स्वामी विवेकानंद को याद करते हुए कहा कि उन्होंने कन्याकुमारी में प्रसिद्ध शिला पर अपने जीवन का उद्देश्य खोजा था। इसके बाद स्वामी जी का जीवन पूरी तरह बदल गया, जिसका प्रभाव शिकागो में भी महसूस किया गया। स्वामी विवेकानंद बंगाल से थे, लेकिन तमिलनाडु में दिल खोलकर उनका स्वागत किया।
स्वामी विवेकानंद के पास भारत के लिए एक भव्य दृष्टि थी। आज मुझे यकीन है कि वह भारत को अपने विजन को पूरा करने के लिए काम करते हुए गर्व से देख रहे हैं।
मोदी ने चेन्नई का एरियल व्यू फेसबुक पर शेयर किया
प्रधानमंत्री नरेंद्र मोदी ने चेन्नई शहर में उतरने से पहले चेन्नई का एक एरियल व्यू वीडियो शेयर किया। PM ने फेसबुक पर अपने पेज पर शेयर किए इस वीडियो में एमए चिदंबरम स्टेडियम, जिसे आमतौर पर चेपॉक स्टेडियम कहा जाता है, मरीना बीच के साथ दिखाई दे रहा था। मोदी ने पेज पर लिखा- "वणक्कम चेन्नई!’
ये खबरें भी पढ़ सकते हैं...
PM 14 महीने में 5वीं बार तेलंगाना पहुंचे, कहा- मोदी ने भ्रष्टाचार की जड़ पर प्रहार कर दिया
प्रधानमंत्री नरेंद्र मोदी शनिवार को तेलंगाना पहुंचे। पिछले 14 महीने में वे पांचवीं बार यहां आए। PM ने यहां सिकंदराबाद-तिरुपति वंदे भारत एक्सप्रेस ट्रेन को हरी झंडी दिखाई। यह तेलंगाना से आंध्र प्रदेश के लिए दूसरी वंदे भारत ट्रेन है। 3 महीने पहले प्रधानमंत्री ने सिकंदराबाद-विशाखापत्तनम वंदे भारत लॉन्च की थी। 11 हजार 300 करोड़ की योजनाओं का लोकार्पण और शिलान्यास भी किया। पूरी खबर यहां पढ़ें...
मोदी ने रानी कमलापति-निजामुद्दीन वंदे भारत ट्रेन को झंडी दिखाई, कहा- मेरी छवि खराब करने के लिए कुछ लोगों ने 2014 से सुपारी दे रखी है
हमारे देश में कुछ लोग हैं, जो 2014 के बाद से ही ये ठानकर बैठे है, उन्होंने अपना संकल्प घोषित किया है कि वे मोदी की छवि को धूमिल करके रहेंगे। इसके लिए उन्होंने तरह-तरह के लोगों को 'सुपारी' दे रखी है। इन लोगों का साथ देने के लिए कुछ लोग देश के भीतर हैं और कुछ बाहर भी बैठकर अपना काम कर रहे हैं। प्रधानमंत्री नरेंद्र मोदी ने भोपाल में ये बातें कही थी। पूरी खबर यहां पढ़ें...